b'\n_START_ARTICLE_\nGana\n_START_SECTION_\nPrirodna obilje\xc5\xbeja Gane\n_START_PARAGRAPH_\nReljef Gane uglavnom obilje\xc5\xbeavaju nizine, visoravni i blagi bre\xc5\xbeuljci. Uzvisine se nalaze samo na zapadu i krajnjem istoku zemlje, uz granicu s Togom (najvi\xc5\xa1i vrh Mount Adjafato, 880 m). Na jugozapadu zemlje se nalazi gorje starog postanka izrazito bogato rudama. Sredi\xc5\xa1nji dio zauzima bazen rijeke Volte koja je oblikovala prostranu zavalu. Rijeka Volta je glavna rijeka Gane i ima veliko zna\xc4\x8denje u gospodarstvu osobito nakon \xc5\xa1to je na njoj sagra\xc4\x91ena Akosombo brana. Nakon gradnje brane nastalo je veliko akumulacijsko jezero - jezero Volta, koje je jedno od najve\xc4\x87ih umjetnih jezera na svijetu. Akumulacijsko jezero Volta ima povr\xc5\xa1inu od 8500km\xc2\xb2, a va\xc5\xbeno je kako za opskrbu Gane vodom tako i za opskrbu elektri\xc4\x8dnom energijom (ne samo Gane nego i susjednih dr\xc5\xbeava). Jezero Bosumtwi jedino je prirodno jezero u Gani.\n_START_SECTION_\nKlimatska - vegetacijska obilje\xc5\xbeja Gane\n_START_PARAGRAPH_\nGana je smje\xc5\xa1tena u \xc5\xbearkom ili tropskom toplinskom pojasu \xc5\xa1to se izme\xc4\x91u ostalog odra\xc5\xbeava i na njezinu klimu. Klima Gane se zbog izdu\xc5\xbeenosti zemlje mjenja od juga prema sjeveru. Na sjeveru postoji jedno dugotrajno ki\xc5\xa1no razdoblje, dok se na jugu zemlje (bli\xc5\xbee ekvatoru) javljaju dva ki\xc5\xa1na razdoblja, ali koja kra\xc4\x87e traju. Sredi\xc5\xa1nja Gana pokrivena je gustom \xc5\xa1umom \xc4\x8dija se povr\xc5\xa1ina posljednih desetlje\xc4\x87a smanjuje zbog sje\xc4\x8de, a sjeverne dvije tre\xc4\x87ine zemlje i uski obalni pojas prekriva savana. \xc5\xa0ume prekrivaju 28% povr\xc5\xa1ine, a obradiva tla samo oko 1/4 povr\xc5\xa1ine Gane.U Gani ima i tvrdog tropskog drve\xc4\x87a mahagonija i ebanovine za koje se \xc4\x8desto navodi da su to plemenite vrste drveta. Zbog velikih koli\xc4\x8dina padalina tijekom godine krajevi na samom jugu zemlje uz Gvinejski zaljev su pogodni za rast mangrove \xc5\xa1ume.\n_START_SECTION_\nPovijest\n_START_PARAGRAPH_\nIako je moderna Gana preuzela ime srednjovjekovnoga trgova\xc4\x8dkog carstva u zapadnoj Africi, nema povijesnih dokaza o povezanosti dviju dr\xc5\xbeava. Stara je Gana obuhva\xc4\x87ala podru\xc4\x8dje dana\xc5\xa1nje Mauritanije i Malija. Prije dolaska Europljana dana\xc5\xa1nja je Gana bila periferno podru\xc4\x8dje velikih carstava koja su imala sredi\xc5\xa1ta na ju\xc5\xbenom rubu Sahare. Europljani su se od prvih kontakata krajem 15. stolje\xc4\x87a do sredine 19. stolje\xc4\x87a ograni\xc4\x8dili na osnivanje obalnih trgova\xc4\x8dkih postaja u kojima se trgovalo uglavnom robovima i zlatom (otuda potje\xc4\x8de i kolonijalni naziv Gane, Zlatna obala)._NEWLINE_Francuski istra\xc5\xbeiva\xc4\x8di doprli su u Ganu jo\xc5\xa1 u 14. stolje\xc4\x87u, a mo\xc5\xbeda je bilo feni\xc4\x8danskih i gr\xc4\x8dkih puno ranije. Prva stalna naselja podigli su Portugalci 1471. godine, koji su 1482. prethodno do temelja spaliv\xc5\xa1i selo mjesnog poglavice podigli tvr\xc4\x91avu poznatu pod imenom Elmina. Dobila je ime po obli\xc5\xbenjim zlatnim rudnicima. Zatim su stigli Nizozemci, Danci, \xc5\xa0ve\xc4\x91ani, Prusi i Branderbur\xc5\xbeani. Stari dvorac u Accri koji se izdi\xc5\xbee iz mora, a Britanci \xc4\x87e ga 1900. pretvoriti u Guvernerovu pala\xc4\x8du, podigli su 1661. danski trgovci robljem i nazvali Christianborg. Danci nisu napustili svoje posjede sve do 1850., a Nizozemci su to u\xc4\x8dinili tek 1872. godine._NEWLINE_Domoroda\xc4\x8dki vlastodr\xc5\xa1ci prije Europljana obi\xc4\x8dno nisu bili tirani i nezadovoljni ih je narod mogao smijeniti. U kraljevini D\xc5\xbeua Jan-Nkuanta, koje dinastija se\xc5\xbee u 1630. godinu, tri poglavice svrgnute su s prijestolja 1915., 1936. i 1941. godine. Poglavi\xc4\x8dina supruga ili kraljica majka kudikamo je izazivala ve\xc4\x87e po\xc5\xa1tivanje od samog poglavice, po\xc5\xa1to se nasljedstvo prenosilo po \xc5\xbeenskoj crti. Vladar A\xc5\xa1antija nije smio izgubiti niti jedan dio tijela. Nije smio biti obrezan, niti mo\xc5\xbee izvaditi \xc5\xbelijezde, slijepo crijevo ili zub. Mora biti "\xc4\x8ditav". Ako bi kojom nesre\xc4\x87om izgubio prst, bio bi svrgnut. A\xc5\xa1anti su \xc5\xbeivjeli u sredini zemlje, a Fanti u obalnom pojasu. Mo\xc4\x87ni i borbeni A\xc5\xa1anti imali su ure\xc4\x91eno kraljevstvo od 1660. godine, a \xc5\xbeivjeli su duboko u pra\xc5\xa1umi ne poznavaju\xc4\x87i ni kota\xc4\x8d ni plug. Zbog ce-ce muhe nisu se bavili poljoprivredom, niti su gradili ceste. I\xc5\xa1li su u pohode i prodavali roblje Europljanima na jugu i muslimanima na sjeveru. Pokapali su udave s pogrebnim po\xc4\x8dastima koje pripadaju ljudima. Vodili su osam raznih ratova i neprestano napadali Fante. Obalni pojas naseljen Fantima Britanci su pripojili svome carstvu jo\xc5\xa1 1874. godine._NEWLINE_Britanci su u drugoj polovici 19. stolje\xc4\x87a istisnuli ostale kolonijalne sile i zauzeli unutra\xc5\xa1njost zemlje. Britanci su godine 1874. napredovali do Kumasija, glavnog grada A\xc5\xa1antija, te ga spalili do temelja. Potom je do\xc5\xa1lo do sporazuma izme\xc4\x91u kraljice Viktorije i vladara naroda A\xc5\xa1anti, imenom Kofi, kojega su zvali kraljem kave. Godine 1895.-1896. Britanci su zatra\xc5\xbeili od kralja Prempiha, vo\xc4\x91e saveza naroda A\xc5\xa1anti, priznati protektorat. Po\xc5\xa1to je ovaj to odbio, svrgnut je s prijestolja i odveden u progonstvo na Sej\xc5\xa1elske otoke. _NEWLINE_Cijela zemlja A\xc5\xa1anti potpala je pod britansku krunu 1901., a britanski guverner ubrzo je tra\xc5\xbeio od A\xc5\xa1antija predati mu prijestolje poznato pod imenom Zlatna stolica. Kako su ovi odbili, Britanci su poveli i osmi rat protiv A\xc5\xa1antija. Nisu na\xc5\xa1li stolicu jer su ju A\xc5\xa1anti sakrili i prona\xc4\x91ena je tek 1921. godine od strane radnika pri kopanju neke ceste. A\xc5\xa1anti su priprijetili novim ratom odnesu li Britanci stolicu u London, pa su Britanci popustili i nisu vi\xc5\xa1e pokazivali interes za nju. Vratili su kralja Prempiha iz progonstva, a 1935. priznali Zlatnu stolicu kao nerazdvojno svetu oznaku A\xc5\xa1antija. Ulogu trgovine robljem i zlatom u gospodarstvu preuzeo je planta\xc5\xbeni uzgoj kakaovca i proizvodnja kakaa koji su donijeli Gani zna\xc4\x8dajne prihode. Pokret za samoupravu i neovisnost koji je oja\xc4\x8dao poslije drugog svjetskog rata doveo je zemlju do osamostaljenja 1957. kao prvu neovisnu dr\xc5\xbeavu "crne" Afrike, pod vodstvom karizmati\xc4\x8dnog Kwame Nkrumaha._NEWLINE_Potkraj kolonijalnog doba, ranih 1950-ih, od 4 500 000 stanovnika dana\xc5\xa1nje Gane tek 6 770 nisu bili domoroci. Od re\xc4\x8denih su tek 4 000 bili Englezi. Tada su domoroci 66% bili animisti ili sljedbenici tradicionalnih vjerovanja, oko 30% kr\xc5\xa1\xc4\x87ani, a oko 4% muslimani. U Sjevernoj pokrajini je me\xc4\x91u 1 097 000 stanovnika bilo tek 20 sveu\xc4\x8dili\xc5\xa1no obrazovanih osoba. Tamo su \xc5\xbeene od odje\xc4\x87e nosile samo tzv. smokvin list, izra\xc4\x91en od trave, i to ostrag. Poneki ljudi imali su kitnjaste brazgotine nastale saka\xc4\x87enjem lica, prave monograme. U koloniji je bilo oko 60 "najvi\xc5\xa1ih" poglavica. Kad bi umro \xc4\x8dlan kraljevske obitelji, prvo bi ga pokopali na svetom groblju gdje bi tijelo po\xc4\x8divalo do smrti nasljednika. Zatim bi se pokojnik prenosio u trajnu grobnicu, a nasljednikovo tijelo propisno bi zauzelo mjesto na groblju. Prije dolaska Britanaca bi po smrti poglavice dvorjani pobili nekoliko \xc4\x8dlanova njegove pratnje i dio djece, kako ne bi bio usamljen u zagrobnom \xc5\xbeivotu. Jo\xc5\xa1 ranih 1950-ih po smrti \xc4\x8dlana kraljevske obitelji ulice u Kumasiju bi opustjele jer se posluga pla\xc5\xa1ila kako \xc4\x87e ih pohvatati i pobiti u cilju uveli\xc4\x8davanja pogrebnih sve\xc4\x8danosti. Omiljen na\xc4\x8din pogubljenja u A\xc5\xa1antija bilo je zabijanje \xc4\x8davla u \xc5\xbertvino \xc4\x8delo. U Accri je odvjetnik zara\xc4\x91ivao 80 funti mjese\xc4\x8dno, u\xc4\x8ditelj oko 10, policajac 8, kuhar 5-7, a ku\xc4\x87ni sluga oko 30 \xc5\xa1ilinga. Kumasi je imao nekih 60 000 stanovnika, od toga oko 700 Europljana. Ranih 1950-ih u njemu je podignuta bolnica s 510 postelja._NEWLINE_Ured za prodaju kakaoa Zlatne Obale tada je raspolagao pri\xc4\x8duvama od 100 000 000 funti. Prvu mahunu donio je s Fernando Poa neki kova\xc4\x8d domorodac 1879. godine. Neko je vrijeme u zemlji raslo samo jedno stablo, a njegov vlasnik dobijao je funtu za proizvedenu mahunu. Zatim se posredstvom \xc5\xa1vicarskih misionara i trgovaca po\xc4\x8dela razvijati industrija i od 1892. do 1896. cjelokupna proizvodnja iznosila je 12 t. Godine 1951. iznosila je okruglo 275 000 t. Me\xc4\x91utim, iz Toga se onda pro\xc5\xa1irila zaraza ote\xc4\x8denih gran\xc4\x8dica koja je brzo zahvatila 10% od 500 000 000 stabala u zemlji. Crv koji nosi njen virus udru\xc5\xbeen je s mravom krematogasterom, koji ga \xc5\xa1titi. Mrav se hrani medom ovog crva, dok crv uni\xc5\xa1tava stabla kakaovca. Epidemija je izbila dok je kakao \xc4\x8dinio gotovo 70\xc2\xa0% ganskoga izvoza. SAD je tada kupovao 38\xc2\xa0% od toga. Ameri\xc4\x8dki izvoz iz Gane pove\xc4\x87ao se s 17 930 000 1917. na vi\xc5\xa1e od 80 000 000 dolara 1951. godine. Osim kakaoa, u velikim koli\xc4\x8dinama uvo\xc5\xbeen je i mangan._NEWLINE_Vladavina Nkrumaha trajala je do 1966. kada je svrgnut u vojnom udaru. Njegova politika pan-afri\xc4\x8dkog socijalizma imala je pogubne posljedice po gospodarstvo; zemlja je nagomilala veliki vanjski dug, a nesta\xc5\xa1ice hrane postale su redovita pojava. Od 1966. do 1981. trajalo je razdoblje politi\xc4\x8dke nestabilnosti s \xc4\x8destim vojnim udarima i smjenama vlada. Do sada je Gana imala pet izabranih predsjednika i pet vojnih re\xc5\xbeima. Potkraj 1971. u Gani se uvidjelo kako vlada ne mo\xc5\xbee pobolj\xc5\xa1ati te\xc5\xbeak gospodarski polo\xc5\xbeaj zemlje. Vrhunac je dosegnut 40-postotnom devalvacijom ganske valute, za \xc5\xa1to je uglavnom bilo krivo mahnito kratkoro\xc4\x8dno zadu\xc5\xbeivanje koje je negativnim posljedicama uvelike prema\xc5\xa1ilo dugoro\xc4\x8dna zadu\xc5\xbeivanja u doba Nkrumaha. Tada vlast preuzima poru\xc4\x8dnik ratnog zrakoplovstva Jerry Rawlings koji je uspio pobolj\xc5\xa1ati stanje u zemlji i dva puta, 1992. i 1996. pobijediti na relativno slobodnim predsjedni\xc4\x8dkim izborima. Rawlingsa je nakon izbora 2000. zamijenio oporbeni vo\xc4\x91a John Kufuor. Nemiri u Bjelokosnoj Obali na po\xc4\x8detku 2000-ih pogodovali su Gani zbog rasta cijene kakaoa, njenog najva\xc5\xbenijeg izvoznog proizvoda, iako ni Gana nije bila po\xc5\xa1te\xc4\x91ena plemenskih sukoba na sjeveru zemlje.\n_START_SECTION_\nStanovni\xc5\xa1tvo\n_START_PARAGRAPH_\nKao i mnogim drugim afri\xc4\x8dkim dr\xc5\xbeavama gansko je stanovni\xc5\xa1tvo jezi\xc4\x8dno heterogeno, tako da je engleski, jezik biv\xc5\xa1ih kolonizatora, zadr\xc5\xbean kao slu\xc5\xbebeni i jezik me\xc4\x91usobne komunikacije. Najbrojnije jezi\xc4\x8dno-etni\xc4\x8dke skupine su Akan (44%), Moshi-Dagomba (16%), Ewe (13%) i Ga (8%). Me\xc4\x91u religijama najvi\xc5\xa1e vjernika ima Kr\xc5\xa1\xc4\x87anstvo, ne\xc5\xa1to manje od dvije tre\xc4\x87ine stanovni\xc5\xa1tva. Slijedi Islam s oko 12%, a ostatak \xc4\x8dine uglavnom tradicionalne plemenske religije \xc4\x8diji elementi pro\xc5\xbeimaju i mnoge kr\xc5\xa1\xc4\x87anske i islamske obrede._NEWLINE_Najpoznatiji Ganac dana\xc5\xa1njice je Kofi Annan, biv\xc5\xa1i glavni tajnik Ujedinjenih naroda od 1997. do 2006. godine.\n_START_SECTION_\nGospodarstvo\n_START_PARAGRAPH_\nGana ima sve prirodne preduvjete da postane gospodarski razvijena zemlja. Prirodna bogatstva Gane su plodno tlo te nalazi\xc5\xa1ta zlata, dijamanata, nafte, zemnog plina i boksita. Glavno prirodno bogatstvo Gane je plodno tlo, a glavno rudno bogatstvo je zlato. Upravo iz tih razloga gospodarstvo Gane, kao i ve\xc4\x87ine afri\xc4\x8dkih dr\xc5\xbeava, se temelji na poljoprivredi i rudarstvu. Zbog velikog bogatstva zlatom Europljani su obalu Gane jo\xc5\xa1 u 19. stolje\xc4\x87u prozvali Zlatna obala. Zbog proizvodnje kakaa iskr\xc4\x8dene su velike \xc5\xa1umske povr\xc5\xa1ine \xc5\xa1to je prouzro\xc4\x8dilo ekolo\xc5\xa1ke probleme - prvenstveno poja\xc4\x8danu dezertifikaciju.U vrijeme kad je cijena kakaa na  svjetskom tr\xc5\xbei\xc5\xa1tu niska, gana nedostatke u prihodima nadomje\xc5\xa1ta sje\xc4\x8dom i izvozom drveta. _NEWLINE_Glavni izvozni proizvodi su zlato, kakao i drvo. Gana je me\xc4\x91u vode\xc4\x87im svjetskim proizvo\xc4\x91a\xc4\x87ima i izvoznicima kakaa,a prema proizvodnji zlata je tek na 11 mjestu. Izvoz zlata za Ganu ipak ima vrlo veliko zna\xc4\x8denje. Najva\xc5\xbenija izvozna luka i industrijsko sredi\xc5\xa1te je Tema.  Izvozi se i elektri\xc4\x8dna energija proizvedena u hidroelektrani Akosombo na rijeci Volti._NEWLINE_Razlog za\xc5\xa1to Gana unato\xc4\x8d povoljnim prirodnim preduvjetima ipak nije postigla zadovljavaju\xc4\x87i gospodarski razvoj prvenstveno le\xc5\xbei u dugoj kolonijalnoj pro\xc5\xa1losti. Zbog nestabilnih politi\xc4\x8dkih prilika Gana je i tijekom 1970-ih godina imala velikih gospodarskih problema, ali od 1990. do 2002. gospodarstvo je zabilje\xc5\xbeilo pozitivne promjene. BDP je u 2004. bio oko 2.300 USD po stanovniku, mjereno po PPP-u.\n_START_SECTION_\nKnji\xc5\xbeevnost\n_START_PARAGRAPH_\nTradicija literature u Gani nije stara. Jedan od prvih je bio autor i filozof Anton Wilhelm Amo (1703-1753), koji je \xc5\xbeivio dugo u Njema\xc4\x8dkoj i tamo studirao filozofiju. Poslije oslobo\xc4\x91enja, Ayi Kwei Armah (*1939) je pisao va\xc5\xbene novele. Ama Ata Aidoo (*1942) i Amma Darko (*1956) su najpoznatije sada\xc5\xa1nje spisateljice.'